Author: User
Company: MVSR

Predkladacia správa

Návrh zákona, ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov (ďalej len „návrh zákona“) sa predkladá na základe Plánu legislatívnych úloh vlády SR na rok 2011 (bod 27            na mesiac december). 

Zavedenie objektívnej zodpovednosti za dopravné priestupky vyplýva z bodu 4.2 Vnútorný poriadok a bezpečnosť Programového vyhlásenia vlády Slovenskej republiky na obdobie rokov 2010 – 2014. Priamo v súvislosti so zavedením objektívnej zodpovednosti budú plnené i ďalšie úlohy vyplývajúce z uvedenej časti Programového vyhlásenia vlády SR: 
-	prijať také opatrenia, aby úmrtnosť na cestách zostala na čo najnižšej úrovni,
-	presadzovať, aby výkon právomocí polície ešte viac smeroval k ochrane všetkých slušných vodičov a  nekompromisnému postihu hrubosti, arogancie a pirátstva na cestách,
-	prijať jasné pravidlá na obmedzenie voľnosti v rozhodovaní pri výbere pokút za priestupky v cestnej premávke,
-	nemotivovať Policajný zbor k maximalizácii výnosov pokút za dopravné priestupky. 

Hlavným účelom predkladaného návrhu zákona je zavedenie objektívnej  zodpovednosti držiteľa vozidla za porušenie vybraných pravidiel cestnej premávky. Prejednanie správnych deliktov držiteľov vozidla bude prebiehať čo najviac automatizovaným systémom, s minimom ľudských zásahov, čím sa jednak znížia administratívne náklady a jednak zvýši právna istota účastníkov konania. Cieľom je zvýšiť bezpečnosť čo najväčšieho počtu účastníkov cestnej premávky a zároveň zabezpečiť disciplinovanosť a ohľaduplnosť účastníkov cestnej premávky prostredníctvom vynútenia dodržiavania najmä tých pravidiel cestnej premávky, ktorých porušením vznikajú dopravné nehody s následkom usmrtenia a ublíženia na zdraví. Taktiež             sa navrhuje prostredníctvom objektívnej zodpovednosti prejednávať aj tzv. parkovacie delikty.

           Účinnosť návrhu zákona sa navrhuje ustanoviť 1. júla 2012 vzhľadom                               na predpokladanú dĺžku legislatívneho procesu, ako aj primeranú legisvakančnú lehotu.

Dopady prijatia návrhu zákona na jednotlivé vplyvy sú uvedené v doložke vplyvov. 

Predkladaný návrh zákona bol predmetom skráteného pripomienkového konania, ktorého vyhodnotenie je uvedené v prílohe.

Návrh zákona bol dňa 8. novembra 2011 prerokovaný Legislatívnou radou vlády SR, ktorej pripomienky sú v predkladanom návrhu zapracované.

Predkladaný návrh zákona je v súlade s Ústavou Slovenskej republiky, s právom Európskej únie, s medzinárodnými zmluvami a inými medzinárodnými dokumentmi, ktorými je Slovenská republika viazaná.